ROMÂNIA 



                                                                                                                                   
JUDEŢUL CĂLĂRAŞI                                                                                                
CONSILIUL JUDEŢEAN CĂLĂRAŞI     
HOTĂRÂRE 
privind aprobarea Convenției de asociere și parteneriat instituțional între
 U.A.T. Județul Călărași, prin Consiliul Județean Călărași, Direcția Generală de Asistență Socială și Protecția Copilului, Asociația „SUTĂ LA SUTĂ ROMÂNESC” 
şi ASOCIAȚIA SPORTIVĂ “APA Înseamnă VIAȚĂ”
 în vederea construirii unui “Centru de Recuperare tip Respite Care”


    Consiliul Județean Călărași, întrunit în ședința ordinară din 30.06.2026,

    Având în vedere:


    -  raportul Direcției Dezvoltare, Tehnică și Relații Externe, înregistrat sub nr. 9937 din 15.06.2026;
         - avizul Comisiei pentru Activităţi Ştiinţifice, Învăţământ, Sănătate, Cultură, Culte, Protecţie Socială, Sportive şi de Agrement;

         - avizul Comisiei de Studii, Prognoze Economico-Sociale, Buget-Finanţe şi Administrarea Domeniului Public şi Privat al Judeţului;

   
    - adresa Asociației „SUTĂ LA SUTĂ ROMÂNESC”, înregistrată la sediul Consiliului Județean Călărași sub nr.  8226 din 18.05.2026;
         - prevederile art. 874 alin. (1) din Codul Civil, adoptat prin Legea nr. 287/2009, republicat, cu modificările şi completările ulterioare;

         - prevederile art. 84 alin. (5), art. 87 alin. (5), art. 173 alin. (1) lit. d), e), alin. (4) lit. a), alin. (5) lit. b), d), e), f), alin. (7) lit. a), art. 297 lit. d), art. 349 şi art. 350 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

       În temeiul art. 196 alin. (1) lit. a) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare,

HOTĂRĂŞTE:
      Art. 1. – Se aprobă Convenția de asociere și parteneriat instituțional între U.A.T. Județul Călărași, prin Consiliul Județean Călărași, Direcția Generală de Asistență Socială și Protecția Copilului, Asociația „SUTĂ LA SUTĂ ROMÂNESC” şi ASOCIAȚIA SPORTIVĂ “APA Înseamnă VIAȚĂ”, în vederea realizării proiectului “Centru de Recuperare tip Respite Care” în municipiul Călărași.

      Art. 2. – Se aprobă transmiterea amplasamentului terenului, cu suprafaţa de 873 m.p., cu număr cadastral 29971, Carte Funciară nr. 29971, situat în municipiul Călăraşi, strada Prelungirea Independenței, nr. 5A, județul Călărași, Cazarma 346, Asociației “Sută la Sută Românesc” și Asociației Sportivă “Apa Înseamnă Viață”, pe perioada executării lucrărilor de construcții la obiectivul “Centru de Recuperare tip Respite Care”.

        Art. 3. – Predarea amplasamentului terenului, pentru realizarea obiectivului “Centru de Recuperare tip Respite Care”, liber de orice sarcini, se va face, pe bază de proces–verbal, de către Comisia constituită prin Dispoziţia nr. 392/06.09.2024 a Preşedintelui Consiliului Judeţean Călăraşi.

       Art. 4. – Direcția Dezvoltare, Tehnică și Relații Externe, Direcția Economică şi Direcția Generală de Asistență Socială și Protecția Copilului Călărași vor duce la îndeplinire prevederile prezentei hotărâri.
       Secretarul General al Județului, prin Compartimentul Cancelarie Consiliu și Editare Monitor Oficial, va comunica prezenta hotărâre cu caracter individual: Prefectului Județului Călărași, Președintelui Consiliului Județean Călărași, Asociației “Sută la Sută Românesc”, Asociației Sportive “Apa Înseamnă Viață”, Direcției Dezvoltare, Tehnică și Relații Externe, Direcției Economice şi Direcției Generale de Asistență Socială și Protecția Copilului Călărași.
    PREŞEDINTE,                                                                                    CONTRASEMNEAZĂ,
 ec. Vasile ILIUȚĂ                                                                SecretarUl GENERAL AL judeţului,

                                                                                                               Anca-Mirela ȘTEFĂNESCU
Nr. 151                                                                                   

Adoptată la Călărași,
Astăzi  30.06.2026,
Redactată de Director executiv adjunct, 
Ramona Dumitru, în 7 exemplare. 
Anexa la Hotărârea nr. 151 din 30.06.2026
CONVENȚIE DE ASOCIERE ȘI PARTENERIAT INSTITUȚIONAL
privind realizarea proiectului “Centru de Recuperare tip Respite Care”
Preambul
· Având în vedere cererea de parteneriat instituțional formulată de Asociația „Sută la Sută Românesc” și Asociația Sportivă „Apa Înseamnă Viață”, privind punerea la dispoziție a unui teren de către Consiliul Județean Călărași pentru construcția “Centrului de Recuperare tip Respite Care”, la Călărași;
· Având în vedere interesul public județean constând în dezvoltarea de servicii sociale, de sprijin familial, recuperare, răgaz pentru îngrijitori și incluziune socială pentru copiii cu dizabilități și familiile lor;
· Având în vedere rolul Consiliului Județean Călărași în dezvoltarea serviciilor publice de interes județean și rolul Direcției Generale de Asistență Socială și Protecția Copilului Călărași ca instituție publică de specialitate, cu personalitate juridică, aflată în subordinea Consiliului Județean Călărași;
· Având în vedere că terenul ce urmează a fi identificat și pus la dispoziție va rămâne în proprietatea Județului Călărași, iar investiția realizată pe acesta urmează să intre, în condițiile prezentei convenții și ale hotărârilor/actelor administrative aplicabile, în patrimoniul public/privat al Județului Călărași, fără obligație financiară de restituire față de asociații;
· Având în vedere principiile legalității, transparenței, eficienței utilizării resurselor, protejării patrimoniului public, responsabilității sociale și ale interesului superior al copilului;
Părțile convin încheierea prezentei convenții de asociere și parteneriat instituțional, denumită în continuare „Convenția”.

Părțile convenției
	Parte
	Date de identificare / reprezentare

	Județul Călărași, prin Consiliul Județean Călărași
	sediul în mun. Călărași, str. 1 Decembrie 1918 nr. 1, jud. Călărași, cod fiscal 4294030, tel. 0242/311.301, e-mail cjcalarasi@calarasi.ro, reprezentat prin Președinte, Ec. Vasile Iliuță

	Direcția Generală de Asistență Socială și Protecția Copilului Călărași
	instituție publică de specialitate cu personalitate juridică, aflată în subordinea Consiliului Județean Călărași, cu sediul în mun. Călărași, str. Prelungirea Independenței nr. 5A, jud. Călărași, tel. 0242/311.060, e-mail directie@dgaspc-cl.ro, reprezentată prin Director Executiv, dna. Daniela Arbagic

	Asociația „Sută la Sută Românesc”
	cu sediul în București, str. Aviator Mircea Zorileanu nr. 40, Sector 1, CIF RO34902830, reprezentată legal prin Feher Lidia, tel. 0799 995 883, e-mail ro@sutalasuta.eu.

	Asociația Sportivă „Apa Înseamnă Viață”
	cu sediul social în ____________, CIF/CUI ____________, reprezentată legal prin Mihai Badea, având sediu secundar/punct de lucru în Călărași, str. Prelungirea București


        În continuare, părțile vor fi denumite individual „Partea” și împreună „Părțile”.

Art. 1. - Temei juridic și natură juridică
Prezenta Convenție se încheie în temeiul dispozițiilor legale aplicabile administrației publice locale, patrimoniului unităților administrativ-teritoriale, serviciilor sociale, protecției copilului, autorizării executării lucrărilor de construcții, calității în construcții, achizițiilor publice, dacă devin incidente, precum și actelor administrative adoptate de Consiliul Județean Călărași pentru aprobarea asocierii și a regimului juridic al terenului.

Convenția are natura unui acord de asociere, încheiat pentru realizarea unui proiect de interes public județean. Ea nu creează o societate, o asociație cu personalitate juridică distinctă sau un mandat general nelimitat între Părți.

Efectele patrimoniale asupra terenului și investiției se produc numai în limitele hotărârilor Consiliului Județean Călărași, ale actelor administrative/contractuale de dare în administrare, concesionare, folosință gratuită, superficie ori ale oricărei alte modalități legale aplicabile, stabilite de compartimentele de specialitate ale Consiliului Județean Călărași.

Semnarea Convenției nu substituie certificatul de urbanism, avizele, acordurile, autorizația de construire, avizul de securitate la incendiu, autorizațiile de funcționare, licențierea/acreditarea serviciilor sociale ori orice alt act impus de lege.

Art. 2. - Obiectul Convenției
Obiectul Convenției îl constituie asocierea Părților pentru identificarea și punerea la dispoziție a Terenului, pregătirea documentațiilor, obținerea avizelor și autorizațiilor, finanțarea, realizarea, dotarea, punerea în funcțiune și operarea Proiectului “Centru de Recuperare tip Respite Care”.
Centrul va fi conceput ca un spațiu adaptat, sigur și incluziv, destinat recuperării prin activități specializate și sprijinului de tip respite care pentru familiile care îngrijesc copii cu dizabilități. Centrul nu va avea natura unui spital și nu va substitui actul medical specializat; activitățile de recuperare, terapie, îngrijire și suport vor fi desfășurate numai în limitele autorizărilor și competențelor personalului implicat.

Proiectul urmărește realizarea unui model replicabil de cooperare între autoritatea publică județeană, instituția de specialitate în domeniul protecției copilului și societatea civilă, cu beneficii directe pentru comunitatea locală și pentru patrimoniul Județului Călărași.

Art. 3. - Durata și etapele Convenției
Convenția intră în vigoare la data semnării de către toate Părțile, dar numai după aprobarea prealabilă a asocierii prin Hotărâre a Consiliului Județean Călărași și, după caz, după aprobarea regimului juridic aplicabil Terenului.

Durata Convenției este de 10 ani de la data intrării în vigoare, cu posibilitatea prelungirii prin act adițional, dacă interesul public al Proiectului subzistă și Părțile își îndeplinesc obligațiile.

Implementarea se va realiza etapizat: identificarea Terenului și analiza juridico-tehnică; proiectarea și autorizarea; execuția lucrărilor; recepția și transferul/înscrierea investiției; dotarea; operaționalizarea și raportarea anuală.

Art. 4. - Obligațiile Consiliului Județean Călărași
Consiliul Județean Călărași/Județul Călărași se obligă, în limitele competențelor legale și ale hotărârilor adoptate, să:

· identifice, analizeze și supună aprobării un teren adecvat Proiectului, cu suprafața minimă de 700 m.p., în intravilanul municipiului Călărași, cu acces adecvat pentru persoane cu dizabilități;
· asigure clarificarea regimului juridic al Terenului: apartenența la domeniul public sau privat, carte funciară, sarcini, litigii, servituți, utilități, restricții urbanistice și compatibilitatea destinației cu Proiectul;
· supună aprobării Consiliului Județean Călărași hotărârile necesare privind asocierea, regimul juridic al Terenului, constituirea eventualului drept de folosință/administrare/concesiune/superficie ori altă modalitate permisă de lege;
· acorde sprijin instituțional pentru obținerea certificatului de urbanism, avizelor și autorizațiilor, fără a prelua obligația de finanțare a acestora, cu excepția cazurilor aprobate expres;
· emită, după caz, mandate/împuterniciri limitate pentru depunerea documentațiilor, ridicarea avizelor și achitarea taxelor, în condițiile Art. 10;
· promoveze Proiectul prin canalele instituționale ale județului și să sprijine demersurile de atragere a finanțărilor nerambursabile, dacă Proiectul este eligibil;
· participe prin reprezentanți desemnați în Comitetul de coordonare și să primească rapoartele de activitate și impact ale Proiectului;
· asigure înscrierea, evidențierea și valorificarea patrimonială a Investiției după recepție, conform regimului juridic stabilit prin hotărâre și prin actele de transfer.
Consiliul Județean Călărași nu răspunde pentru obligațiile asumate de asociați față de donatori, sponsori, proiectanți, executanți, furnizori sau voluntari, cu excepția obligațiilor asumate expres, în scris, în condițiile legii.

Art. 5. - Obligațiile DGASPC Călărași
DGASPC Călărași participă la Convenție în calitate de partener instituțional de specialitate și se obligă să:

· furnizeze expertiză de specialitate privind nevoile copiilor cu dizabilități și ale familiilor acestora, standardele de calitate, condițiile minime de accesibilitate și siguranță, precum și procedurile de protecție a copilului;
· contribuie la definirea modelului operațional al Centrului, inclusiv criterii de admitere, prioritizare, durată a sejururilor, raportarea incidentelor, protecția datelor și mecanisme de feedback al beneficiarilor;
· sprijine, în limitele competenței, demersurile de autorizare, acreditare, licențiere sau avizare a serviciilor sociale care vor funcționa în cadrul Centrului;
· desemneze reprezentanți în Comitetul de coordonare și să participe la analiza documentațiilor care privesc siguranța, accesibilitatea, protecția copilului și serviciile sociale;
· sprijine identificarea și orientarea beneficiarilor către programele Centrului, 
· asigure monitorizarea de specialitate a respectării principiului interesului superior al copilului, a obligațiilor de protecție și a standardelor de calitate aplicabile;
· păstreze confidențialitatea datelor cu caracter personal și a informațiilor sensibile privind beneficiarii, conform procedurilor aprobate și legislației aplicabile.
DGASPC Călărași nu va suporta costuri de proiectare, avizare, construire, dotare sau funcționare decât dacă acestea sunt aprobate expres prin buget, hotărâre/act administrativ și act adițional la Convenție.

Art. 6. - Obligațiile Asociației „Sută la Sută Românesc”
Asociația „Sută la Sută Românesc”, în calitate de organizator general și inițiator al campaniei de mobilizare, se obligă să:

· coordoneze campaniile de donații, sponsorizări și atragere de finanțări pentru proiectare, avizare, construire, dotare și operare;
· asigure comunicarea publică, relația cu media, partenerii corporate și comunitatea de susținători, cu respectarea regulilor de comunicare agreate de Părți;
· atragă specialiști în respite care, kinetoterapie, logopedie, psihoterapie, terapii complementare și recuperare, din țară și din străinătate, în condițiile legii;
· organizeze, direct sau prin parteneri, evenimentul/campania anuală „72 Dus-Întors Swim4Dreams” ori alte campanii de strângere de fonduri pentru Proiect;
· prezinte Comitetului de coordonare rapoarte periodice privind fondurile atrase, cheltuielile efectuate și stadiul activităților asumate;
Art. 7. - Obligațiile Asociației Sportive „Apa Înseamnă Viață”
Asociația Sportivă „Apa Înseamnă Viață”, în calitate de partener pentru componenta sportivă, de recuperare prin mișcare și logistică locală, se obligă să:

· contribuie la campaniile de donații, sponsorizări și atragere de finanțări pentru Proiect;
· propună și operaționalizeze programe de recuperare prin mișcare, înot terapeutic, kinetoterapie acvatică, sport adaptat și activități recreative incluzive, în limitele autorizărilor și competențelor profesionale;
· sprijine coordonarea voluntarilor locali și a activităților sportive dedicate beneficiarilor;
· asigure, prin sediul secundar/punctul local din Călărași, suport logistic pentru activități de pregătire, comunicare, voluntariat și implementare;
· raporteze Comitetului de coordonare activitățile derulate și resursele mobilizate;
· respecte procedurile de safeguarding, protecția copilului, protecția datelor și prevenirea conflictelor de interese.
Art. 8. - Regimul juridic al terenului și al investiți avantaje necuvenite
Terenul rămâne în proprietatea Județului Călărași. Părțile confirmă că niciuna dintre asociații nu dobândește, prin prezenta Convenție, drept de proprietate asupra Terenului.

Modalitatea concretă de punere la dispoziție a Terenului se stabilește prin Hotărârea Consiliului Județean Călărași.

Înainte de începerea proiectării pentru autorizare, Consiliul Județean Călărași va pune la dispoziția Comitetului de coordonare cel puțin: extras de carte funciară actualizat, plan cadastral, regim juridic, regim economic, regim tehnic, situația utilităților, eventualele servituți/sarcini și restricțiile de urbanism cunoscute.

Investiția, inclusiv construcția, racordurile, instalațiile fixe și dotările care prin natura lor devin accesorii ale imobilului, va intra în patrimoniul Județului Călărași, la recepție sau la momentul stabilit în actele de transfer, fără pretenții financiare ale asociațiilor împotriva Județului Călărași, Consiliului Județean Călărași sau DGASPC Călărași.

Dotările mobile, echipamentele și bunurile procurate pentru funcționarea Centrului vor fi inventariate distinct. Regimul acestora se va stabili prin proces-verbal de predare-primire, contract de donație/sponsorizare sau act adițional, după caz.

Orice lucrare asupra Terenului se realizează numai după obținerea actelor de urbanism și autorizare necesare și numai cu respectarea normelor privind calitatea în construcții, securitatea la incendiu, sănătatea și securitatea în muncă, accesibilitatea și protecția mediului.

Art. 9. - Finanțarea proiectului și plata sumelor pentru avize
Finanțarea Proiectului se asigură, ca regulă, de către asociații, din donații, sponsorizări, granturi, finanțări europene/naționale, contribuții ale comunității și alte surse licite. Contribuția asociațiilor acoperă, în principiu, cheltuielile de proiectare, studii, expertize, avize, taxe, autorizări, execuție, racordări, dotări, comunicare, operare și activități pentru beneficiari.

Consiliul Județean Călărași și DGASPC Călărași nu vor angaja cheltuieli bugetare pentru avize, proiectare, construire, dotare sau operare, cu excepția celor aprobate expres prin buget, hotărâre/act administrativ și act adițional la prezenta Convenție.

Părțile vor evita situațiile în care plata avizelor să creeze obligații bugetare neaprobate, datorie publică, angajamente nelegale sau riscuri de conflict de interese. Orice neclaritate privind modalitatea de plată se soluționează prin punct de vedere scris al compartimentului economic și juridic al Consiliului Județean Călărași.

Art. 10. - Proiectare, autorizare și execuție
Tema de proiectare va fi elaborată de asociații împreună cu DGASPC Călărași astfel încât soluția tehnică să respecte accesibilitatea, siguranța, funcțiunile sociale și nevoile beneficiarilor.

Proiectantul, verificatorii de proiecte, dirigintele de șantier, responsabilul tehnic cu execuția, executantul și alți specialiști vor fi selectați și contractați cu respectarea legislației aplicabile, inclusiv a legislației achizițiilor publice, dacă Proiectul intră sub incidența acesteia prin natura finanțării, a titularului ori a beneficiarului investiției.

Lucrările se pot începe numai după emiterea autorizației de construire și după îndeplinirea condițiilor impuse de avize, acorduri și autorizație. Executantul va avea toate autorizațiile, asigurările, personalul calificat și responsabilitățile impuse de lege.

Consiliul Județean Călărași și DGASPC Călărași au dreptul să solicite informații privind stadiul proiectării și execuției, să participe la recepții și să refuze preluarea unor lucrări sau bunuri care nu corespund documentației aprobate, autorizărilor sau standardelor tehnice aplicabile.

Modificările semnificative de proiect, buget, funcțiuni, destinație, regim juridic ori calendar se aprobă în prealabil prin act adițional și, dacă este cazul, prin Hotărâre a Consiliului Județean Călărași .

Art. 11. - Răspundere, asigurări și garanții
Fiecare Parte răspunde pentru îndeplinirea propriilor obligații și pentru faptele personalului, colaboratorilor, voluntarilor sau contractorilor săi, în limitele legii și ale contractelor încheiate.

Asociațiile vor impune proiectanților, executanților și prestatorilor obligații de calitate, garanție, asigurare, respectare a normelor de securitate și remediere a defectelor. Contractele principale vor include clauze privind garanția de bună execuție, răspunderea pentru vicii, respectarea autorizației și predarea documentației tehnice.

Pe durata execuției, executantul sau partea care contractează lucrările va asigura șantierul, paza, semnalizarea, protecția muncii, răspunderea civilă și respectarea condițiilor din autorizația de construire. Pe durata funcționării, operatorul activităților va asigura polițele și autorizările cerute de lege.

Preluarea investiției de către Județul Călărași se face numai pe baza documentației tehnice complete, proceselor-verbale de recepție, certificatelor de calitate, garanțiilor, cărții tehnice a construcției și documentelor de inventariere.

Art. 12. - Încetare, suspendare și remedii
Convenția încetează prin: expirarea duratei; acordul scris al Părților; imposibilitatea obiectivă de realizare a Proiectului; retragerea aprobărilor legale; neidentificarea unui teren adecvat în termenul agreat; reziliere pentru neexecutare culpabilă; ori alte cauze prevăzute de lege.

Încetarea Convenției nu afectează dreptul Județului Călărași asupra Terenului și asupra lucrărilor/bunurilor deja recepționate sau transferate, nici obligația de predare a documentației, a registrelor de avize, a rapoartelor și a bunurilor destinate Proiectului.

Art. 13. - Forță majoră și caz fortuit
Forța majoră și cazul fortuit exonerează de răspundere Partea afectată, în condițiile legii, dacă evenimentul este imprevizibil, extern, invincibil și inevitabil și dacă Partea notifică celelalte Părți în termen de 5 zile lucrătoare de la apariția evenimentului.

Părțile vor depune toate diligențele pentru limitarea efectelor evenimentului și pentru reluarea executării Convenției. Dacă imposibilitatea de executare depășește 90 de zile, Părțile vor analiza continuarea, suspendarea sau încetarea Convenției.

Art. 14. - Dispoziții finale
Orice modificare a Convenției se face prin act adițional scris, semnat de toate Părțile și, dacă este cazul, aprobat în prealabil prin hotărâre a Consiliului Județean Călărași.

Prezenta Convenție se semnează în 4 exemplare originale, câte unul pentru fiecare Parte.

        Semnată astăzi, ____________, la Călărași.
	Județul Călărași, prin Consiliul Județean Călărași
	DGASPC Călărași

	Președinte,
ec. Vasile Iliuță
Semnătură: __________________
Ștampilă: __________________
	Director Executiv,
Daniela Arbagic
Semnătură: __________________
Ștampilă: __________________

	Asociația „Sută la Sută Românesc”
	Asociația Sportivă „Apa Înseamnă Viață”

	Reprezentant legal,
Feher Lidia
Semnătură: __________________
Ștampilă: __________________
	Reprezentant legal,
Mihai Badea
Semnătură: __________________
Ștampilă: __________________


